**Forretningsorden for Århus Lærerforenings faglige klubber**

**Formål**

Faglig klub er et konsensussøgende forum, hvor klubbens medlemmer kan drøfte konkrete tiltag og problemstillinger med henblik på at skabe god skole.

Faglig klub kan klæde de tillidsvalgte (TR, TRS og AMR) på, når de deltager i møder og udvalg, som lærernes repræsentanter.

Faglig klub bidrager til sammenhængskraften mellem medlemmerne på den lokale arbejdsplads, den lokale kreds og hovedforeningen.

**§ 1**

Århus Lærerforenings medlemmer i fraktion 1 og 2 udgør den faglige klub på ar­bejdspladsen.

**§ 2**

Klubben er undergivet de for kredsen gældende vedtægter.

Stk. 2. Kun sager, der falder ind under TR’s arbejdsområder jf. TR-håndbogen under Organisationsforhold under tillidsrepræsentanten, kan behandles af klubben.

Personsager kan dog ikke behandles.

**§ 3**

Klubben afholder møde, når TR anser det for nødvendigt, eller når mindst ¼ af klub­bens medlemmer skriftligt over for TR fremsætter motiveret krav derom. Mødet skal da afholdes senest 10 arbejdsdage efter, at begæringen er fremsat.

**§ 4**

Klubben indkaldes til møde - normalt med mindst 5 arbejdsdages varsel og med an­givelse af foreløbig dagsorden.

Stk. 2. Sager, der ønskes behandlet, skal anmeldes til TR eller dennes suppleant i så god tid, at de kan indgå på den endelige dagsorden, der af TR *bør* offentliggøres se­nest 2 dage før mødet.

Stk. 3. I særlige tilfælde kan TR fravige indkaldelsesfristen. Klubben afgør i sådanne tilfælde selv på mødet - ved almindeligt flertal - mødets lovlighed.

**§ 5**

Klubben er beslutningsdygtig, når den er lovligt indkaldt jf. § 4.

**§ 6**

Klubbens møder ledes som udgangspunkt af TR/TRS.

Stk. 2. TR kan vælge at sætte temaer på faglig klub til afstemning. Det enkelte med­lem, der er tilstedeværende, kan også begære afstemning. Afstemning gennemføres jf. stk. 3 og stk. 4.

Stk. 3. Ved afstemninger gælder almindelig stemmeflerhed. I tilfælde af stemmelig­hed foretages ny afstemning. Står stemmerne derefter lige, bortfalder forslaget.

Stk. 4. Kun deltagere på mødet kan afgive stemme.

Stk. 5. Henvendelser, der videresendes til behandling af/orientering for andre, un­derskrives af TR med angivelse af datoen for mødets afholdelse og tilstilles kredsen.

**§ 7**

TRS - eller en på mødet valgt referent - fører beslutningsreferat. Ethvert mindretal har ret til at få sin mening tilført referatet i kort form.

Beslutningsreferatet skal foreligge hurtigst muligt efter mødet og gøres tilgængeligt for klubbens medlemmer. Beslutningsreferatet godkendes endeligt på efterfølgende møde.

**§ 8**

TR og TRS vælges i henhold til gældende TR-regler.

Valgresultatet indberettes straks til kredsen.

**§ 9**

TR og TRS har ansvaret for formidling af meddelelser til klubben fra DLF og den lo­kale kreds.

**§ 10**

TR får hvert skoleår en fagpolitisk pulje stillet til rådighed, som bl.a. skal dække ind­køb til faglig klub. Den fagpolitiske pulje fastsættes på en ordinær kredsgeneralfor­samling og kan ligeledes reguleres på en sådan. Stk. 2. TR har ansvaret for den fag­politiske pulje og sørger for den nødvendige regnskabsføring. Klubbens regnskab revideres 1 gang årligt af 2 valgte medlemmer. Regnskabet indsendes til kredsen ved udgangen af skoleåret.

**§ 11**

Denne forretningsorden er vedtaget af Århus Lærerforening. Den er gældende med mindre faglig klub på arbejdspladsen vedtager en lokal forretningsorden.

Forretningsorden vedtaget af klubben skal godkendes af styrelsen.

Stk. 2. Fortolkningstvister af forretningsordenen forelægges styrelsen til endelig af­gørelse.

Forretningsordenen er gældende fra den 1. august 2019.

Vedtaget af Århus Lærerforenings styrelse den 27. juni 2019